Premierul Viorica Dăncilă a declarat, referitor la protestele de la Cluj, că violența, jignirile arată că că manifestanții nu au argumente, precizând că „violența este atributul oamenilor slabi".

„Violență, aceste lucruri urâte, jignirile, arată că de fapt nu au alte argumente. Eu consider că violența este atributul oamenilor slabi care nu au proiect, cum am văzut. Eu înțeleg, dacă sunt nemulțumiți de ceva, pot să vorbească despre nemulțumirile lor, pot să aducă la atenția opiniei publice orice lucru pe care îl consideră greșit. Dar ca să vii să jignești și să țipi, să arunci acest lucru cred că nu le-ar face onoare și cred că ar trebui dânșii în primul rând să își revizuiască un pic comportamentul pentru că ceea ce fac acum este transmis probabil în mai multe televiziuni, avem Summit-ul de la Sibiu și nu cred că este oportun nici acum și nici pentru mai târziu”, a afirmat Viorica Dăncilă, joi, la Cluj-Napoca.

Reacția șefului Executivului vine după ce jandarmii clujeni au intervenit blocând accesul în curtea Institutului de Oncologie din Cluj-Napoca, unde premierul Viorica Dăncilă a intrat pe o ușă laterală, iar peste 100 de protestatari au fugit în direcția intrării respective.

Când au aflat că premierul a ajuns în spital pe o cale de acces laterală, protestatarii au fugit în direcția acesteia, strigând „Demisia”, „Jos Guvernul”, „Noi nu vrem să conduși de hoți” și „Ne e silă de Dăncilă”.

Unul dintre protestatari a aruncat în direcția premierului cu un sul de hârtie igienică. Jandarmii au intervenit și au blocat accesul în curte.

Viorica Dăncilă a fost așteptată cu proteste și în fața Casei de Cultură din Cluj-Napoca, unde urma să participe la o întâlnire cu primarii și consilierii PSD Cluj. Organizatorii au schimbat, însă, locația întâlnirii.

De asemenea, Viorica Dăncilă a fost huiduită și la intrarea la UMF Cluj-Napoca de câteva zeci de persoane care au scandat „Demisia”. Protestatarii s-au aflat pe trotuarul din fața UMF și au scandat „Jandarmeria apără hoția” sau „Jos Guvernul”.